Diari Oficial de la Generalitat Valenciana


Sumari del DOGV 1406, del 22-10-1990 (1990/819065)

DECRET 157/1990, d'1 d'octubre, del Consell de la Generalitat Valenciana, pel qual s'estableix el règim d'ajudes a les empreses afectades per la crisi del Golf Pèrsic.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1990/10/01/157/dof/vci/html**

### Dades del document

Número de DOGV
:   1406

Data del DOGV
:   22-10-1990

Secció del DOGV
:   DISPOSICIONS GENERALS

Número del document
:   1990/819065


Data del document
:   01-10-1990

Organisme emissor
:   Conselleria d'Economia i Hisenda

Tipus de document
:   Decret

Correcció d'errades

Anàlisi jurídica

Decret 157/1990, d'1 d'octubre, del Consell de la Generalitat Valenciana, pel qual s'estableix el règim d'ajudes a les empreses afectades per la crisi del Golf Pèrsic.  
El conflicte recent entre els països del Golf Pèrsic (i l?embargament internacional posterior decretat per l?ONU al comerç amb aquells països) ha enfosquit el panorama econòmic internacional, a la vegada que ha afectat els fluxos comercials amb aquesta àrea.  
La necessitat d'establir polítiques d'ajust de caràcter restrictiu per a combatre les adverses conseqüències derivades del fort encariment del preu del cru -major inflació i major dèficit exterior- no fa sinó accentuar la difícil situació en què es trobaven la major part de les empreses tradicionals exportadores, enfrontades a un tipus de canvi de la pesseta cada vegada més apreuat i a uns costs d'endeutament majors.  
L'actual situació d'embargament comercial als països implicats, lògicament afecta de manera directa aquelles regions, com la valenciana, que hi tenen mercats oberts, i d'una manera especial a alguns sectors tradicionals amb forta concentració de mercats en aquests països.  
Aquests efectes es tradueixen, per a les empreses exportadores, en la impossibilitat a curt termini de cobrar mercaderies servides amb anterioritat a la crisi i/o en la impossibilitat d'enviar a la seua destinació final produccions acabades o en fase de producció amb comandes compromeses.  
La possibilitat de suportar a curt termini la crítica situació que s'ha produït en determinades empreses, acudint al finançament aliè, resulta costosa i en alguns casos difícilment realitzable. La dificultat creixent per a obrir noves línies de crèdit es superposa als ja elevats tipus d'interés prevalents abans de la crisi.  
Davant la situació descrita, la Generalitat Valenciana considera necessari establir, amb caràcter d'urgència, mesures de suport a les empreses directament afectades per la crisi del Golf i el posterior embargament comercial, que contribuesquen a pal·liar en la mesura que siga possible els perjudicis ocasionats per la situació excepcional que es viu en aquests moments, sempre dins del marc dels Principis de competència fixats en l'article 92 del Tractat de Roma.  
Aquest decret té per finalitat ajudar aquelles petites i mitjanes empreses valencianes que es troben en algunes de les situacions recollides en l'article 2.  
Amb aquesta finalitat, aquesta disposició concreta el règim general de les ajudes per a les empreses indicades, fixant-ne el període de vigència i les condicions per a la seua concessió.  
Per tot això, a proposta del Conseller d'Economia i Hisenda i amb la deliberació prèvia del Consell de la Generalitat Valenciana, en sessió celebrada el dia 1 d'octubre de 1990,  
DECRETE:  
Article 1  
La Conselleria d'Economia i Hisenda subvencionarà els tipus d'interés dels crèdits bancaris concedits a les empreses que haguessen resultat greument afectades per la crisi del Golf Pèrsic, i que es troben en qualsevol de les situacions que es determinen en els articles següents.  
Article 2  
Podran ser beneficiaries de les ajudes les petites i les mitjanes empreses (PIMES) exportadores valencianes el volum de negoci de les quals no supere els 5.000 milions de pessetes i que venguen els seus productes als països afectats pel conflicte del Golf Pèrsic, i que acrediten que es troben en alguna de les situacions següents fins al 30 de setembre:  
1. Haver servit la mercaderia amb anterioritat al dos d'agost i no haver cobrat, per trobar-se embargats en entitats bancàries de tercers països, els pagaments lliurats per les empreses importadores pertanyents a qualsevol dels països afectats.  
2. Tenir retinguda la mercaderia en el port d'origen amb impossibilitat d'embarcar-la cap al seu país de destinació com a conseqüència de l?embargament internacional.  
3. Tenir la mercaderia descarregada i retinguda en altres ports pròxims a l'àrea en conflicte distints del pafs de destinació.  
4. Tenir la mercaderia descarregada i retinguda en el port de destinació, amb impossibilitat de servir-la a l'importador com a conseqüència de l'embargament.  
5. Tenir la mercaderia produïda i en emmagatzemada sense possibilitat de vendre-la en altres mercats a causa de les característiques especials d'aquesta per a atendre les comandes dels mercats d'Orient Mitjà.  
Article 3  
Les ajudes previstes en aquest decret seran incompatibles amb qualssevol altres que poguessen concedir les distintes administracions per a la mateixa finalitat, i en particular amb les indemnitzacions que poguessen obtenir de qualsevol companyia asseguradora.  
Article 4  
Les ajudes financeres a què es refereix aquest decret consistiran en una subvenció de 10 punts del tipus d'interés durant sis mesos sobre els crèdits contrets o que han de contraure sol·licitats fins al 31 d'octubre, amb les entitats financeres firmants dels corresponents Convenis de col·laboració amb la Generalitat Valenciana, com a conseqüència de trobar-se el beneficiari en alguna de les situacions assenyalades en els articles anteriors.  
En qualsevol cas, només serà subvencionable el crèdit corresponent a la quantia justificada pel beneficiari com de venda no cobrada. En cas que cobrés abans del termini d'acabament de vigència de l'ajuda concedida, el beneficiari i l?entitat bancària que rep el cobrament estan obligats a comunicar-ho a la Conselleria d'Economia i Hisenda, i es suspendrà a partir del moment d'aquest cobrament l'ajuda concedida. En el cas que aquesta situació no es comunique, es procedirà segons la via legal vigent al respecte.  
En cap cas seran susceptibles d'ajuda les operacions el cobrament de les quals estiga garantit mitjançant la realització efectiva d'una operació d'assegurança o similar.  
DISPOSICIONS FINALS  
Primera  
Es faculta la Conselleria d'Economia i Hisenda perquè habilite els fons necessaris per a afrontar les ajudes regulades per aquest decret.  
Segona  
El Conseller d'Economia i Hisenda dictarà les disposicions necessàries per al desplegament i l'execució del que disposa aquest decret, i queda facultat per a dur a terme la firma de convenis de col·laboració amb entitats financeres on s'especifiquen les condicions dels préstecs.  
Tercera  
Aquest decret entrarà en vigor el mateix dia de la publicació en el Diari Oficial de la Generalitat Valenciana.  
València, 1 d'octubre de 1990.  
El President de la Generalitat Valenciana,   
JOAN LERMA I BLASCO  
El Conseller d'Economia i Hisenda,   
ANTONI BIRLANGA CASANOVA


Còpia Permalink ELI